బౌలర్లదే భారం
 
న్యూఢిల్లీ: ఇంగ్లండ్‌తో జరుగుతున్న రెండవ టెస్టులో టీమిండియా బౌలర్లపైనే విజయం ఆధారపడింది.కాగా వీరు తమ సత్తా చాటితే ఇంగ్లండ్‌పై రెండవ టెస్టులో విజయం వరిస్తుంది. మొదటి టెస్టు రాజ్‌కోట్‌లో డ్రాగా ముగిసిన సంగతి తెలిసిందే.రెండవ టెస్టుకు నేడు ఆఖరు రోజు.ఇప్పటికే టీమిండియాకు చెందిన బ్యాట్స్‌మెన్‌ తన శక్తి మేరకు కృషి చేశారు. కాగా బౌలర్ల తమ వంతుగా స్పిన్‌తో సత్తా కనబరిస్తే విజయం ఖాయమని పలువురు భావిస్తున్నారు.
కాగా రెండవ ఇన్నింగ్స్‌లో కోహ్లీ 109 బంతులు ఆడి 8 బౌండరీలతో 81 పరుగులతో ఒంటరి పోరాటం చేశాడు. ఓవర్‌నైట్‌ స్కోరు 3 వికెట్లకు 98 పరుగులతో నాలుగవ రోజు బరిలోకి దిగిన టీమిండియా 204 పరుగులకు ఆలౌటైంది. కోహ్లీ మరో 25 పరుగులు చేయగా, అజింక్యా రహానే 65 బంతులు ఆడి 2 బౌండరీ లతో 26 పరుగులు చేసి బ్రాడ్‌ బౌలింగ్‌లో కుక్‌కు క్యాచ్‌ ఇచ్చి వెనుదిరిగాడు.ఆ తరువాత భారత్‌ వెంటవెంటనే వికెట్లు కోల్పోయింది. జయంత్‌ యాదవ్‌ 27 పరుగులు చేశాడు.దీంతో ఇంగ్లండ్‌కు భారత్‌ 405 పరుగులు టార్గెట్‌ నిర్ధేశించింది.కాగా రెండవ ఇన్నింగ్స్‌లో బ్యాటింగ్‌ చేపట్టిన ఇంగ్లండ్‌ నిలకడగా ఆడింది.కుక్‌ 50 పరుగులు,హమీద్‌ 25 పరుగులతో చక్కని డిఫెన్స్‌తో భారత బౌలర్ల సహనానికి పరీక్ష పెట్టారు.జట్టు స్కోరు 75 పరుగుల వద్ద ఇంగ్లండ్‌కు చెందిన హమీద్‌ వికెట్‌ కోల్పోయింది.కాగా 51 ఓవర్‌లో అశ్విన్‌ అతడిని ఎల్‌బిడబ్ల్యూ చేశాడు.ప్రమాదకరంగా మారిన కుక్‌ను ఔట్‌ చేయడానికి టీమిండియా తీవ్రంగా శ్రమించింది.జడేజా వేసిన బంతికి కుక్‌ ఎల్‌బిడబ్ల్యూగా వెనుదిరగడంతో నాలుగవ రోజు ఆటముగిసింది.